Rejtélyes kenguru kószál Ausztriában – videó
Többen is látták, de egyik állatkertből sem hiányzik, a rendőrségnek fogalma sincs, honnan érkezhetett.
Hiába van egymástól 14 ezer kilométernyi távolságra, mégis sokan akadnak, akik összetévesztik Ausztriát Ausztráliával. Most a BBC szerint még tovább bonyolódhat a helyzet: egy rejtélyes kenguru borzolja a kedélyeket nyugati szomszédunkban – igen, egy kenguru, ami egyébként Ausztrália egyik nemzeti állata. A helyi lakosok szúrták ki a kengurut az ország északi részén, a Kirchschlag körüli erdőkben.

  Hihetetlennek hangzik, de igaz

- reagált a hírre a helyi rendőrség. A hatóságok azt mondták, felhívták az összes osztrák állatkertet, de mindenhonnan azt a választ kapták, hogy az állatállományból egyetlen kenguru sem hiányzik, így egyelőre tovább keresik a tulajdonost.

  Känguruh im #Mühlviertel. #bergdorf #australien

  @ fkaineder által megosztott bejegyzés, Szept 1., 2018, időpont: 11:10 (PDT időzóna szerint)

A rendőrség nem tudta megmondani, milyen fajta kengururól lehet szó, szakértők azonban a szemtanúk leírásai alapján arra következtetnek, hogy egy Bennett-kenguru kószál a környéken. Ez az állat jól alkalmazkodik a hidegebb éghajlathoz is, így egyelőre nincs veszélyben.

Nem ez az első ilyen eset: 2015-ben szintén egy rejtélyes kenguru tartotta lázban a helyieket, de akkor kiderült, hogy az állat Németországból szökött át, ahol házikedvencként tartották.

Ide kattintva eléri a Nyüzsi további cikkeit, azonnali véleményeket, érdekességeket, szórakoztató mémeket, gifeket, videókat.
rejtély nyüzsi állatkert kenguru Ausztria